ผู้ว่าฯ ยะลา นำพุทธศาสนิกชนทำบุญตักบาตร “อาสาฬหบูชา” สืบสานประเพณีทางพระพุทธศาสนา ถวายเป็นพุทธบูชา  ถวายเป็นพระราชกุศล
นายอนุชิต ตระกูลมุทุตา ผู้ว่าราชการจังหวัดยะลา เป็นประธานในพิธีทำบุญตักบาตร เนื่องในวันอาสาฬหบูชา ประจำปี 2561 ซึ่งจังหวัดยะลา จัดขึ้นที่บริเวณอุโบสถพระมหาธาตุเจดีย์ วัดเมืองยะลา (พระอารามหลวง) อำเภอเมือง จังหวัดยะลา เพื่อเป็นการสืบสานประเพณีการทำบุญในวันสำคัญทางพระพุทธศาสนา น้อมระลึกถึงคุณพระรัตนตรัย ถวายเป็นพุทธบูชา ถวายเป็นพระราชกุศลแด่ พระบาทสมเด็จพระปรมินทรมหาภูมิพลอดุลยเดช บรมนาถบพิตร รัชกาลที่ 9 สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัวมหาวชิราลงกรณ บดินทรเทพยวรางกูร รวมทั้งเพื่อความเป็นสิริมงคล โดยมีนายศุภณัฐ สิรันทวิเนติ เลขาธิการศูนย์อำนวยการบริหารจังหวัดชายแดนภาคใต้ ส่วนราชการ ทหาร ตำรวจ ข้าราชการ พนักงาน ลูกจ้างหน่วยงานภาครัฐ รัฐวิสาหกิจ เอกชน นักเรียน นักศึกษา และพุทธศาสนิกชนชาวยะลา เข้าร่วมทำบุญตักบาตร ข้าวสารอาหารแห้ง แด่พระภิกษุ สามเณร  ซึ่งตลอดการจัดกิจกรรมมีเจ้าหน้าที่ทหาร ตำรวจ คอยดูแลรักษาความปลอดภัยประชาชนที่มาร่วมทำบุญตักบาตร อย่างเข้มงวด



ทั้งนี้ วันอาสาฬหบูชาเป็นวันสำคัญทางพระพุทธศาสนาซึ่งตรงกับวันเพ็ญขึ้น 15 ค่ำ เดือน 8 ของทุกปี โดยปีนี้ตรงกับวันที่ 27 กรกฎาคม 2561 เป็นวันคล้ายวันที่พระพุทธเจ้า ทรงแสดงปฐมเทศนา คือ เทศน์กัณฑ์แรก ชื่อ ธัมมจักกัปปวัตนสูตร และเป็นวันแรกที่มีพระรัตนตรัยครบองค์สาม คือ พระพุทธ พระธรรม และพระสงฆ์ เป็นครั้งแรก